|  |  |  |  |
| --- | --- | --- | --- |
| **Tárgy:** | **Szombathely Megyei Jogú Város Bűnmegelőzési, Közbiztonsági és Közrendvédelmi Bizottságának 2022. január 24-i ülése** | | |
| **Helyszín:** | **Városháza, Kossuth Lajos utca 1-3., I. emeleti kisterem** | | |
| **Időpont:** | **2022. január 24., 15 óra 00 perc** | | |
| **Jegyzőkönyv-**  **vezető:** | **Szekér Zsófia** | | |
| **Jelenléti ív** | **Név** | **Aláírás** | **Megjegyzés** |
|  | **Kelemen Krisztián** | **jelen** | képviselő, a Bizottság elnöke |
|  | **Balogh Gábor r. alezredes** | **jelen** | a Bizottság tagja |
|  | **Bercse László r. őrnagy** | **-** | a Bizottság tagja |
|  | **Bor Balázs** | **jelen** | a Bizottság tagja |
|  | **Büki Zoltán** | **-** | a Bizottság tagja |
|  | **Egyed László tű. alezredes** | **jelen** | a Bizottság tagja |
|  | **Gálffy Áron** | **jelen** | a Bizottság tagja |
|  | **Dr. Gulyás Ferenc r. ezredes** | **jelen** | a Bizottság tagja |
|  | **György István Péter** | **-** | a Bizottság tagja |
|  | **Horváth Ferenc** | **jelen** | a Bizottság tagja |
|  | **Janzsó Zoltán** | **jelen** | a Bizottság tagja |
|  | **Márovics Pál** | **-** | a Bizottság tagja |
|  | **Dr. Mészáros András** | **jelen** | a Bizottság tagja |
|  | **Dr. Stánitz Éva** | **-** | a Bizottság tagja |
|  | **Versegi Valentin** | **jelen** | a Bizottság tagja |
|  | **Pavelkovits Petra** | **-** | a Bizottság tagja |
|  | **Állandó meghívottak** | | |
|  | **Név** | **Aláírás** | **Megjegyzés** |
|  | **Dr. Nemény András polgármester** | - |  |
|  | **Dr. László Győző alpolgármester** | - |  |
|  | **Dr. Horváth Attila alpolgármester** | - |  |
|  | **Horváth Soma alpolgármester** | - |  |
|  | **Dr. Károlyi Ákos jegyző** | - |  |
|  | **Babicsné Dr. Tőke Erzsébet aljegyző** | - |  |
|  | **Németh Ákos képviselő, tanácsnok** | jelen |  |
|  | **Dr. Holler Péter osztályvezető** | jelen |  |
|  | **Ágoston Sándor irodavezető** | jelen |  |
|  | **Szakács Eszter irodavezető** | jelen |  |
|  | **Bonti Tamás irodavezető** | jelen |  |
|  | **Ágh Ernő Péter képviselő** | jelen |  |

**Kelemen Krisztián képviselő, a Bizottság elnöke:** Tisztelettel köszönti a Bűnmegelőzési, Közbiztonsági és Közrendvédelmi Bizottság megjelent tagjait. Örömére szolgál, hogy el tudott jönni a Rendőrség részéről Dr. Gulyás Ferenc kapitány úr, valamint Balogh Gábor osztályvezető úr. Örül, hogy jó egészségben köszöntheti a megjelenteket. Külön köszönti Németh Ákos tanácsnok urat. Megnyitja az ülést, és el is kezdené, mert irodavezető asszonynak és irodavezető úrnak át kell majd menni a másik bizottsági ülésre. Kiemeli, hogy a bizottsági ülésre is vonatkoznak az épületben érvényben levő járványügyi szabályok, ami azt jelenti, hogy a maszk viselése kötelező a teremben, kivételt képez ez alól a hozzászólás, illetve ital fogyasztása. Megállapítja, hogy a Bizottság 10 fővel határozatképes. 6 fő jelezte, hogy nem tud részt venni a bizottsági ülésen, van, aki sajnos elkapta a koronavírust, neki jobbulást kíván. A jegyzőkönyvet Szekér Zsófia vezeti. Kérdezi, hogy a jegyzőkönyv hitelesítését Bor Balázs bizottsági tag vállalja-e.

**Bor Balázs a Bizottság tagja:** Természetesen vállalja.

**Kelemen Krisztián képviselő, a Bizottság elnöke:** Szavazást rendel el, kéri a Bizottság tagjait, kézfeltartással jelezzék, hogy egyetértenek-e Bor Balázs jegyzőkönyv hitelesítő személyével.

A *Bűnmegelőzési, Közbiztonsági és Közrendvédelmi Bizottság 10 igen szavazattal, 0 nem szavazattal és 0 tartózkodással elfogadta a javaslatot.*

**Kelemen Krisztián képviselő, a Bizottság elnöke:** Az elektronikusan kiküldött napirendi pontok közül mind a 6 pontot tárgyalni fogják, azzal a módosítással, hogy az 5. napirendi pont a 2. napirendi pont helyére kerül, mert irodavezető úrnak át kell mennie a Gazdasági és Jogi Bizottság ülésére. Aki ezzel a módosítással elfogadja a kiküldött napirendi pontokat, az kézfeltartással jelezze.

A *Bűnmegelőzési, Közbiztonsági és Közrendvédelmi Bizottság 10 igen szavazattal, 0 nem szavazattal és 0 tartózkodással elfogadta a javaslatot, és az alábbi határozatot hozta:*

**1/2022. (I.24.) BKKB számú határozat**

A Bűnmegelőzési, Közbiztonsági és Közrendvédelmi Bizottság a 2022. január 24-i ülésének napirendjét az alábbiak szerint fogadta el:

**NYILVÁNOS ÜLÉS**

**1./ Javaslat Szombathely Megyei Jogú Város Önkormányzata 2021. évi költségvetéséről szóló 7/2021. (II.25.) önkormányzati rendelet III. számú módosításának megalkotására** *(Közgyűlési 3.)*

**Előadó:** Stéger Gábor, a Közgazdasági és Adó Osztály vezetője

**2./ Tájékoztató a szombathelyi gyalogosátkelőhelyek láthatóságával kapcsolatos intézkedések megtételéről**

**Előadó:** Bonti Tamás, a Kommunális és Környezetvédelmi Iroda vezetője

**3./ Tájékoztatás a 2021. év végi ünnepi rendezvények rendőri biztosításáról** *(szóbeli előterjesztés)*

**Előadó:** Dr. Gulyás Ferenc kapitányságvezető, a Bizottság tagja

**4./ Tájékoztatás mobil térfigyelő kamerák kihelyezésének tapasztalatairól** *(szóbeli előterjesztés)*

**Előadó:** Ágoston Sándor, a Közterület-felügyelet irodavezetője

**5./ Javaslat térfigyelő kamera áthelyezésére**

**Előadó:** Ágoston Sándor, a Közterület-felügyelet irodavezetője

**6./ Különfélék**

**Előadó:** Kelemen Krisztián, a Bizottság elnöke

**Felelős:** Kelemen Krisztián, a Bizottság elnöke

**Határidő:** azonnal

**1./ Javaslat Szombathely Megyei Jogú Város Önkormányzata 2021. évi költségvetéséről szóló 7/2021. (II.25.) önkormányzati rendelet III. számú módosításának megalkotására**

**Előadó:** Szakács Eszter, a Költségvetési Iroda vezetője

**Szakács Eszter, a Költségvetési Iroda vezetője:** Tisztelettel köszönti a megjelenteket. A 2021. évi költségvetés utolsó módosításakor alapvető rendező elv az államháztartásról szóló törvényben előírtak alapján, hogy a bevételi előirányzatok esetében a teljesítési adatokhoz kell rendezni az előirányzatokat. Kiadási előirányzatokra ez a szabályozás nem vonatkozik, oly módon, hiszen azokra még kötelezettségvállalással terhelt maradványaik vannak és azokat majd a maradvány elszámoláskor áthozzák a 2022-es költségvetési évre. Ez volt a fő elv, ezenkívül úgymond a szokásos tételek kerültek beemelésre a költségvetésbe. Központi bevételeket emeltek be, bizottsági döntéseket hajtottak végre. Intézményeknél saját hatáskörű előirányzat-módosítás, illetve közgyűlési döntéseknek a végrehajtása történt meg, a módosítás a Bizottság kompetenciájába tartozó tételeket jelen esetben nem érintette. Kéri a rendelet támogatását, elfogadását.

**Kelemen Krisztián képviselő, a Bizottság elnöke:** Köszöni a tájékoztatót. A Bizottságot, illetve a közrendvédelmi kiadásokat nem érinti ez a III. számú módosítás. Felteszi, van-e esetleg kérdés, észrevétel? Nem volt, így elfogadásra javasolja és szavazásra teszi fel. Aki az elhangzottakkal egyetért, kéri, hogy kézfeltartással jelezze.

A *Bűnmegelőzési, Közbiztonsági és Közrendvédelmi Bizottság 10 igen szavazattal, 0 nem szavazattal és 0 tartózkodással elfogadta a javaslatot, és az alábbi határozatot hozta:*

**2/2022. (I.24.) BKKB számú határozat**

A Bűnmegelőzési, Közbiztonsági és Közrendvédelmi Bizottság a „*Javaslat Szombathely Megyei Jogú Város Önkormányzata 2021. évi költségvetéséről szóló 7/2021. (II.25.) önkormányzati rendelet III. számú módosításának megalkotására*” című előterjesztést megtárgyalta, és a rendelet-tervezetet az előterjesztésben foglaltak szerint a Közgyűlésnek elfogadásra javasolja.

**Felelős:** Kelemen Krisztián, a Bizottság elnöke

(a végrehajtás előkészítéséért:

Stéger Gábor, a Közgazdasági és Adó Osztály vezetője)

**Határidő:** a Közgyűlés 2022. január 27-i ülése

**2./ Tájékoztató a szombathelyi gyalogosátkelőhelyek láthatóságával kapcsolatos intézkedések megtételéről**

**Előadó:** Bonti Tamás, a Kommunális és Környezetvédelmi Iroda vezetője

**Kelemen Krisztián képviselő, a Bizottság elnöke:** Még a tavalyi évben kérték a Közterület-felügyeletet, illetve a polgárőr egyesületeket, hogy térképezzék fel azokat a gyalogátkelőhelyeket, ahol adott esetben a fák lombozata miatt nem megfelelő a közvilágítás, és ehhez kértek intézkedést a SZOMPARK részéről a Városüzemeltetési Osztályon keresztül. Megadja a szót Bonti Tamás irodavezető úrnak, hogy adjon egy tájékoztatást az előterjesztésről.

**Bonti Tamás, a Kommunális és Környezetvédelmi Iroda vezetője:** Arról tudja tájékoztatni a Bizottságot, hogy a SZOMPARK Kft., aki végzi a parkfenntartást és a fák metszését, a tervezett 6 helyszínen – ahol mindenképpen be kellett avatkozni – a munkálatokat elvégezte. A Szent Gellért utca–Rákóczi Ferenc utca csomópontjában, a Reguly Általános Iskolánál lecserélték a gyalogátkelőhely táblát olyanra, ami körbe kapott egy fényvisszaverő szegélyt, így sötétben is és szürkületben is jól látható, továbbá felfestették a gyalogos piktogramot és újra fújták a zebrát. Ezt a városban több iskola környékén tervezik, ha az idei költségvetés olyan lesz, hogy erre van lehetőség. Arra kéri a Bizottság tagjait, hogy ha van ilyen, hogy fákat vagy egyebet kell metszeni vagy szeretnék, ha zebrát „felokosítanának”, mert nem eléggé felszerelt, akkor küldjék meg feléjük a kérést, és ők mérlegelve a költségvetést igyekeznek megoldani, hiszen a biztonság az első, főleg a gyerekek esetében. Szeretné, ha támogatnák a beszámolót.

**Kelemen Krisztián képviselő, a Bizottság elnöke:** Köszöni a beszámolót, köszöni mindenkinek, beleértve a Rendőrséget, Közterület-felügyeletet, polgárőr szervezeteket, akik jelzik, ha egy-egy helyszínen van olyan intézkedés, amit meg tudnak tenni annak érdekében, hogy biztonságosabbá tegyék akár a gyalogos, akár a kerékpáros, akár a gépjárművel történő közlekedést. Felteszi, van-e kérdés, hozzászólás?

**Horváth Ferenc, a Bizottság tagja:** Már a múlt évben is jelezte, hogy a Paragvári utcában a jelzőtábla – a Váci utca és a Paragvári utca kereszteződésénél a Gyöngyös-parti oldalon – 90 fokkal el van fordulva, és nem látható a városból kifelé haladó irányból. Ez már több éve így van, szeretné kérni, hogy azt a táblát rakják rendbe. Ez egy gyalogosátkelőhely tábla. Elvileg napelemes lenne, de az sem működik.

**Bonti Tamás, a Kommunális és Környezetvédelmi Iroda vezetője:** Meg fogja nézni, a bizottsági ülés után ő ezt visszaforgattatja. Személyesen volt már kint, ha újból elfordult, akkor ismét visszaforgatják. Volt már ilyen, hogy elfordították, és másnapra huligánok visszafordították. Köszöni az észrevételt, újból megnézik és megpróbálják középen rögzíteni, hogy ne lehessen forgatni.

**Kelemen Krisztián képviselő, a Bizottság elnöke:** Nézik éppen a Google Street View-t, kérni fogja a SZOVÁ-t, hogy rögzítsék az oszlopot, hogy ne lehessen elforgatni. Ő is jelezne még egy lakossági észrevételt: Németh Ákos képviselővel voltak kint az Ernuszt Kelemen utcai szelektív gyűjtő bekamerázásával kapcsolatos helyszíni tapasztalatok begyűjtése miatt. Ott a buszmegállóban jelezte az egyik ott lakó hölgy, hogy a Hermann Ottó iskola előtt – sajnálja, hogy Büki Zoltán most nem tud itt lenni, biztosan meg tudná erősíteni ezt a lakossági kérést – az egyik oldalon, mégpedig az Oladi templom felé vezető oldalon ki van rakva egy 30-as sebességkorlátozó tábla, viszont a másik irányban korábban kint volt egy tábla, de az út- vagy járda felújítás miatt levették, és kérné annak a lehetőségét megvizsgálni, hogy a séi körforgalom felé vezető oldalra ki lehet-e tenni ezt a 30-as sebességkorlátozó táblát, szintén a gyermekek biztonságosabb közlekedése érdekében. A Hermann Ottó szakközépiskola környékén elég gyakran váltanak oldalt a diákok, és lehet, hogy ezzel tudnák segíteni a közlekedésüket.

**Egyed László tű alezredes, a Bizottság tagja:** Most jelen pillanatban kijelölt gyalogátkelőhely létrehozása milyen módon történik? A kérdését azért tette fel, mert a Csónakázótó és a Sportliget között épült az új híd, a volt Tóvendéglőn keresztül lehet átmenni, ez egy érdekes kanyarulatban van bent. Az ottani átkelést nehezíti a növényzet, de azt nem kellene levágni, azok olyan dísznövények, amiket szerinte nem kellene levágni, viszont mi annak a módja, hogy esetlegesen valamikor a jövőben egy gyalogátkelőhelyet hozzanak létre? Többen észrevételezték, hogy nagyon veszélyes átkelő szakasz van ott, a sebességkorlátozás ellenére. Ha jól emlékszik, lakó-pihenő övezet tábla van ott, de elég nagy sebességgel közlekednek az autók.

**Kelemen Krisztián képviselő, a Bizottság elnöke:** Az elhangzottakat meg tudja erősíteni, jogos a felvetés, ugyanis azon az oldalon járdaszakasz sincs, ezért kérné ennek is a megvizsgálását.

**Bonti Tamás, a Kommunális és Környezetvédelmi Iroda vezetője:** Tavalyi évben, ha a költségvetés lehetőséget adott volna rá, már saját forrásból kiépítettek volna egy normális rávezetést az új gyalogútra, amit pár éve leaszfaltoztak a horgásztó mellett. Tavalyi költségvetésben erre nem volt forrás, ha az ideiben lesz, mindenképpen megteszik. Ők is azon gondolkodtak, hogy milyen egyéb megoldást lehetne csinálni. A zebra azért rossz, mert terveztetni kell, engedélyeztetni kell, mindkét oldalról kell világítás, az a tapasztalat, hogy 3.000.000,- Forinttól 5-6.000.000,- Forintig terjed, mivel csak a tervezés 500.000,-1.600.000,- Forint, attól függ, kétsávos vagy négysávos, mennyire nagy beavatkozást igényel. De ha már egy gyalogos figyelmeztető táblát kitesznek – gondolkoztak, hogy próbálkoznának ilyennel –, de csak akkor van értelme, ha az átvezetést meg tudják csinálni, hiszen a bozótba nem lehet belevezetni a gyalogost. Reméli, hogy az idei költségvetésből lesz forrás.

**Kelemen Krisztián képviselő, a Bizottság elnöke:** Meg tudja erősíteni az elhangzottakat, inkább 5.000.000-6.000.000,- Forintba kerül egy gyalogátkelőhely kialakítása, sőt hozzáteszi, hogy a teljes útszakasz felújítása is maximálisan indokolt, mivel folyamatosan kikátyúsodik. Egy teljesen új kopóréteg lenne szükséges, reméli, hogy az új költségvetésben erre lesz mód. Felteszi, van-e esetleg kérdés? Nem volt, így szavazásra teszi fel, aki egyetért a tájékoztatóval, kéri, hogy kézfeltartással jelezze.

A *Bűnmegelőzési, Közbiztonsági és Közrendvédelmi Bizottság 10 igen szavazattal, 0 nem szavazattal és 0 tartózkodással elfogadta a javaslatot, és az alábbi határozatot hozta:*

**3/2022. (I.24.) BKKB számú határozat**

A Bűnmegelőzési, Közbiztonsági és Közrendvédelmi Bizottság megtárgyalta a szombathelyi gyalogosátkelőhelyek láthatóságával kapcsolatos intézkedések megtételéről szóló tájékoztatót, és az előterjesztést tudomásul veszi.

**Felelős:** Kelemen Krisztián, a Bizottság elnöke

(a végrehajtás előkészítéséért:

Kalmár Ervin, a Városüzemeltetési és Városfejlesztési Osztály vezetője)

**Határidő:** azonnal

**3./ Tájékoztatás a 2021. év végi ünnepi rendezvények rendőri biztosításáról** *(szóbeli előterjesztés)*

**Előadó:** Dr. Gulyás Ferenc kapitányságvezető, a Bizottság tagja

**Dr. Gulyás Ferenc, r.ezredes, a Bizottság tagja:** Elnök úrral előzetesen megegyeztek abban, hogy mivel az elmúlt két alkalommal nem tudtak jelen lenni, kért egy külön napirendi pontot az elmúlt időszak rövid értékeléséhez. Ebbe beletartoznak az év végi ünnepek. A járvány ellenére azokat a rendezvényeket, amiket a város tervezett, sikerült lebonyolítani. A rendezvényeken részt vevő emberek fegyelmezetten viselkedtek, betartották azokat a járványügyi szabályokat, amelyeket előírtak. Ebbe a rendezvénysorozatba nem csak a város, hanem az egyház által szervezett rendezvények, pl.: Szent Mártonhoz kapcsolódó események is benne voltak. Nem volt olyan rendkívüli esemény, amiben a kollégáinak intézkedni kellett volna. Ez is azt igazolja, hogy Szombathely közössége és lakossága nagyrészt fegyelmezett emberekből áll. A zöldterületen parkolásban még fejlődnie kell a lakóknak, de ez kicsit talán cinizmus is a részéről… Persze ezzel is kell foglalkozni, de társadalomra való veszélyesség szempontjából csekélyebb dologról van szó. Ezzel a problémával mindenhol küzdenek, Sárvárra mindennap jár, ott is felállnak az autók a zöldre. Tudomásul kell venni, hogy a parkolóhelyek száma korlátozott, az az intézkedésszám, amit ezzel kapcsolatban a Közterület-felügyelet és a Rendőrség csinál, annak azért van visszatartó ereje. Megelőlegezve még egy gondolatot, lesz egy önkormányzati beszámoló, amiben törvényi kötelezettségnek eleget téve beszámolnak majd az éves munkáról. A tavalyi év adatai megvannak, de szigorú az a kötelezettségük, ami alapján bármi adatot is kiadhatnak, ez nehézkessé teszi a kommunikációt. Szombathely egy békés város, az itt elkövetett bűncselekmények esetében 10-ből 8 alkalommal megfogják az elkövetőt. Mindig lesz olyan bűncselekmény, amiben nem sikerül, de ez nagyon kevés. Tavalyi évben a lakásbetörések esetében, mindben sikerült elfogni az elkövetőt. Ez nagyon ritka. Ehhez a csillagok állása is kellett és persze a munkatársai befektetett munkája, Balogh Gábor r. alezredes, bűnügyi osztályvezető, köszöni a munkatársaknak a munkát. Tavalyi évben, ami támogatást kaptak, akár a bizottsági ülésen, akár a bizottsági ülésen kívül is, köszöni, úgy gondolja, hogy az együttműködés az idei évben is eredményes kell, hogy legyen. Az idei évben lesz egy választás, amihez csak és kizárólag annyi hozzáfűznivalója van, hogy a bejelentéshez és a rendezvényhez kapcsolódó események nagyon fegyelmezetten történtek. Országos visszhangot kiváltó, provokáció vagy bármilyen események, amit a híradók megjelenítenek, nem volt Szombathelyen. Ehhez kellett az, hogy a szervezők, rendezők és a rendőrség, a biztosítást végző kollégák között az a kapocs meglegyen, hogy mindenki számára megfelelően gyakorolható legyen a szólásszabadságnak az a része, ami ehhez kapcsolódik. Azt gondolja, hogy ez is békésen és rendben le fog menni, legalábbis ők erre készülnek.

**Kelemen Krisztián képviselő, a Bizottság elnöke:** Köszöni a Rendőrség munkáját, felteszi, van-e esetleg kérdés? Nem volt, így szavazásra teszi fel a beszámolót, aki a tájékoztatót tudomásul veszi, kéri, hogy kézfeltartással jelezze.

A *Bűnmegelőzési, Közbiztonsági és Közrendvédelmi Bizottság 10 igen szavazattal, 0 nem szavazattal és 0 tartózkodással elfogadta a javaslatot, és az alábbi határozatot hozta:*

**4/2022. (I.24.) BKKB számú határozat**

A Bűnmegelőzési, Közbiztonsági és Közrendvédelmi Bizottság megtárgyalta a 2021. év végi ünnepi rendezvények rendőri biztosításáról szóló tájékoztatást, és azt tudomásul veszi.

**Felelős:** Kelemen Krisztián, a Bizottság elnöke

(a végrehajtás előkészítéséért:

Dr. Gulyás Ferenc kapitányságvezető, a Bizottság tagja)

**Határidő:** azonnal

**4./ Tájékoztatás mobil térfigyelő kamerák kihelyezésének tapasztalatairól**

**Előadó:** Ágoston Sándor, a Közterület-felügyelet irodavezetője

**Ágoston Sándor, a Közterület-felügyelet irodavezetője:** Tavaly szeptember 30-i döntés volt a Közgyűlés részéről, hogy az Ernuszt Kelemen utca és a Márton Áron utca kereszteződésénél, a körforgalom mellé kikerült egy mobil térfigyelő kamera, a körzet helyi képviselője kérésére és több lakossági jelzés okán. Itt konkrétan a térfigyelés során, ami prioritást elvezett, az a szelektív sziget megfigyelése volt. A korábbi tapasztalatok alapján nem túlzás azt mondani, hogy 4-5 konténer mellett halomban állt a szemét, itt gondolhatnak kommunális hulladéktól elkezdve a veszélyes hulladékig mindenre, de volt itt ágy is kihelyezve és különböző egyéb bútorzatok. A Barátság utcából átkerült a kamera erre a helyszínre, már korábbi bizottsági üléseken adott arról tájékoztatást, hogy ez a kihelyezett kamera napelemes. A téli időszakban ez nem szerencsés, azonban voltak naposabb időszakok is. Amikor ez a térfigyelő kamera nem működött a januári időszakban, elkezdte azt a gyakorlatot, hogy a kollégái civil gépjárművel figyelő szolgálatot láttak el a helyszínen. Amikor az előterjesztés készült, pár héttel ezelőtt, akkor még 8 esetről tudtak beszámolni, közigazgatási eljárás kezdeményezésére a kormányhivatal felé. Úgy, hogy a kollégái napi 3-szor 1 órát – feladattól függően – kint voltak és figyelő szolgálatot láttak el, eljutottak a közel 20 közigazgatási eljárás megindításáig. Mindig vannak olyan személyek, akik nem tanulnak a szankciókból, de azt gondolja, hogy jelen pillanatban hatalmasat léptek előre. 1-2 zsák szemetet látnak mostanában a hulladékgyűjtő mellett, ami a halmokhoz képest nagy eredmény. Úgy gondolja, hogy nagy a hatékonysága a kamera kihelyezésének és a kollégái munkájának. Nem árul el azzal titkot, de csak az elmúlt hétvégén 3 Márton Áron utcai lakos ellen kezdeményeztek közigazgatási eljárást. Az igaz, hogy rajtuk kívül volt séi és Rumi úti lakos is. Az is jellemző, hogy ha tele van a konténer, ami papírhulladékra van kijelölve, és papírt visz oda valaki, nem hajlandó tovább vinni, hanem a fűre, zöldterületre pakolja. Jöttek olyan válaszok, hogy „Miért nem ürítik többször a konténert?”, „Miért kellene máshová vinni a hulladékot?” De úgy gondolja, hogy akkor sem az a megoldás, hogy fogják és kiszórják a fűre. Ezekben az esetekben is meg lettek indítva az eljárások, de ezek a problémák még gyengébbek, az erősebb probléma, amikor egy komplett ágy került oda vagy a házfelújításból a szőnyeg, bútorzatdarabok, padlószőnyeg darabok. De volt olyan szombathelyi vállalkozó is, aki műanyag üdítős rekeszekkel tele rakta a zöldterületet. Tudna még példákat mondani, de azt gondolja, hogy összességben az intézkedésük, ellenőrzésük hatékonynak bizonyult. Azt gondolja, hogy a kamera áthelyezése eredményesnek mondható. Kéri az elhangzottak elfogadását.

**Kelemen Krisztián képviselő, a Bizottság elnöke:** Németh Ákos tanácsnok úrral vizsgálják a városban működő szelektív gyűjtőket, és a SZOVA Zrt. tapasztalatai alapján megpróbálnak olyan módosításokat, beavatkozásokat eszközölni, amelyek egyrészt indokoltak, másrészt a lakosság érdekeit szolgálják. Ahol azt tapasztalják, hogy eggyel több papírgyűjtő konténerre vagy PET-palack gyűjtőre van szükség, akkor oda a SZOVA fog kihelyezni ilyen konténereket. Vannak olyan helyek, ahol félig van a konténer vagy üres, és ennek ellenére a konténer mellé helyezik a hulladékot. Vagy éppen tapasztalhatták a szilveszter utáni áldatlan állapotokat, amikor szinte az összes szelektív gyűjtőnél hegyekben álltak a PET-palackok a gyűjtők mellett, szerencsére ezeket nagyon rövid határidővel a SZOVA megtisztította. Valóban vannak olyan helyek, ahol ez a beavatkozás indokolt, hogy eggyel több konténert helyezzenek ki. Bízik benne, hogy ezzel is talán hozzájárulnak ahhoz, hogy rendezettebbek legyenek ezek a szelektív gyűjtők. Köszöni a Közterület-felügyelet munkáját. Felteszi, van-e esetleg kérdés, javasolja a beszámoló elfogadását. Szavazásra teszi fel a beszámolót, aki ezzel egyetért, kéri, hogy kézfeltartással jelezze.

A *Bűnmegelőzési, Közbiztonsági és Közrendvédelmi Bizottság 10 igen szavazattal, 0 nem szavazattal és 0 tartózkodással elfogadta a javaslatot, és az alábbi határozatot hozta:*

**5/2022. (I.24.) BKKB számú határozat**

A Bűnmegelőzési, Közbiztonsági és Közrendvédelmi Bizottság megtárgyalta a mobil térfigyelő kamerák kihelyezésének tapasztalatairól szóló tájékoztatást, és azt tudomásul veszi.

**Felelős:** Kelemen Krisztián, a Bizottság elnöke

(a végrehajtás előkészítéséért:

Ágoston Sándor, a Közterület-felügyelet irodavezetője)

**Határidő:** azonnal

**5./ Javaslat térfigyelő kamera áthelyezésére**

**Előadó:** Ágoston Sándor, a Közterület-felügyelet irodavezetője

**Kelemen Krisztián képviselő, a Bizottság elnöke:** Rátérne a következő napirendi pontra, megadná az előterjesztésben szereplő választókörzet képviselőjének a szót: Németh Ákos tanácsnok úrnak.

**Németh Ákos képviselő, tanácsnok:** Már régóta harcolnak az illegális hulladék lerakása ellen, szeretné megköszönni a közterület-felügyeletnek, rendőrségnek, erdészetnek, civileknek, polgárőröknek a munkáját. Sokat dolgoznak azon, hogy Szombathelyen javuljon ez a helyzet, azt gondolja, hogy az elmúlt években javult is, főleg a Parkerdő területén, és miután ott viszonylag sokat javult a helyzet, elkezdtek foglalkozni a szelektív szigetekkel is. Azt látják, hogy itt még van feladat azért, próbálják a racionalizálást is: ha valakiben van hajlandóság, hogy szelektíven gyűjtse a hulladékot, annak próbálnak olyan megoldást, hogy hogyan tudja ezt a lehető legegyszerűbben megtenni. Sajnos azonban nincs kapacitás, hogy járatsűrítéseket vezessenek be, ennek sokféle oka van: financiális is, de próbálnak mindent megtenni, jelen pillanatban a kapacitások racionalizálását látták megoldásnak. A Közterület-felügyelet segítségével próbálják nyakon csípni azokat, akik nem tartják be ezeket a szabályokat. Különösen fájó pont ez a Rákóczi úton, ott egy iskola közvetlen szomszédságában van ez a szelektív sziget, és ez már fél éves visszatérő probléma. Meggyőződése, hogy 1-2 renitenst kell csak elcsípni, és megoldódik a helyzet, ezért arra kéri a Bizottságot, hogy támogassa ezt a javaslatot.

**Kelemen Krisztián képviselő, a Bizottság elnöke:** Köszöni a hozzászólást. Valóban próbálják fenntartani a szelektív hulladékgyűjtésnek a kulturált feltételeit a szelektív gyűjtőkkel és azok környékén. Ez néha nem könnyű, ezért is jelöltek ki első körben olyan helyszínt a városban, ami ebből a szempontból ominózusnak számít. Ezeket szeretnék folyamatosan bekamerázni, ugyanis az a tapasztalat a Bercsényi iskola gazdasági bejáratánál is, hogy kikerült a kamera, kint volt egy pár hónapig és eltűntek azok az illegális hulladék lerakók, akik valószínűleg folyamatosan odahordták a kis lim-lomjukat. A kibelezett hűtőszekrénytől a TV-ig mindent jelentett ez. Bála is volt ott, üveggyapot, zöldhulladék. Úgy tűnik, ez az eljárás bevált, hasonlóan az Ernuszt Kelemen utcai szelektív gyűjtőnél is. Valóban kint voltak Németh Ákos képviselővel a Reguly iskola melletti szemétgyűjtőnél is, és jogos lehet az a következtetés, hogy egy valaki vagy páran, bosszantásból oda helyezi a konténerek mellé a szemetet, és ha a kevésbé jogkövető magatartást tanúsító egyének azt látják, hogy már van egy illegálisan lerakott hulladék, akkor nagyobb bátorságot éreznek, hogy ők is oda rakják mellé a szemetet. Nyilván a kamerafelvétel által ennek valahol gátat lehet szabni, illetve a renitenseket le lehet szoktatni a szabálysértésről.

**Németh Ákos képviselő, tanácsnok:** Nyilván az lenne a legjobb, hogyha minden szelektív sziget be lenne kamerázva, ez gyakorlatilag megint a költségvetéstől függ, hiszen meglehetősen drágák ezek a kamerák, illetve élőerővel is figyelni kell, úgy van értelme igazából. Javasolná megfontolásra azt az ötletet, ahogy régen az autópályán működtek azok a rendszerek, hogy voltak dobozok, és senki sem tudta, hogy pontosan melyikben van a kamera. Ha valami ehhez hasonló rendszert be lehetne vezetni, ezzel talán vissza lehetne szorítani ezt az illegális hulladéklerakást.

**Kelemen Krisztián képviselő, a Bizottság elnöke:** Ha jól emlékszik, Kapitány úrnak volt egy válasza erre az előző ülések egyikén, amiben nem biztos, hogy jó ötletnek tartotta, hogy akár álkamerát, akár üres dobozokat szereljenek fel ezekre a helyekre, mert hiteltelenné teszi valamilyen szinten az intézkedést. Tudja, hogy ezt lehet titokban kezelni, meg kell vizsgálni ennek a lehetőségét, gyűjtsék be a társszervek véleményét, és nézzék meg, lesz-e egyáltalán pénzügyi fedezet ezekre a dobozokra. Itt azért elég komoly financiális problémák vannak, azt gondolja, hogy Szombathely közbiztonságából, közrendvédelméből most 50-100.000.000,- Forint hiányzik, beleértve ebbe a térfigyelő kamerarendszer fenntartását, fejlesztését, bővítését, a rendőrség, a katasztrófavédelem, a közterület-felügyelet támogatását. Meg kell vizsgálni, hogy mire van lehetőségük, azt gondolja, hogy ezek a kamera áthelyezések jól működnek, ő azt tartaná megfelelő megoldásnak, ha mondjuk a Jégpince úton található kamerából sikerülne még 2-3 darabot beszerezni, ami egy rejtőzködő kamera, nehéz észrevenni, és azokat lehetne folyamatosan mozgatni a város kijelölt pontjain. Ő inkább ezt gondolja eredményesnek, meglátják, hogyan alakul az idei költségvetés, és mit hoz az április, milyen irányba fognak tudni elmozdulni a költségvetést tekintve.

**Ágoston Sándor, a Közterület-felügyelet irodavezetője:** Az Ernuszt Kelemen utcában kezdték el ezt a mobil kamera kihelyezést a Barátság utcából, azt gondolja, hogy ez abszolút hatékonyan működik. Múlt héten volt 2 esetük, hogy a körforgalom körül a dupla záróvonalat átlépve érkeztek meg a delikvensek, így a rendőrség felé a megfelelő szabálysértési eljárás kezdeményezésére vonatkozó adatokat meg is küldték kamerafelvétel alapján. Tekintettel arra, hogy ez pontokkal is jár a vezetői engedélybe, plusz még közigazgatási eljárás is a kormányhivatal által, annak visszatartó ereje van. Szeretné megköszönni bűnügyi osztályvezető úrnak és igazgatásrendészeti osztályvezető asszonynak a hatékony és naprakész együttműködését. Nagyon hatékonyan és jól tudnak együttműködni minden téren és megoldandó feladatban. A térfigyelő kamera áthelyezése az előterjesztésben a Rákóczi Ferenc utcába szól. Itt az alapvető probléma – hozzáteszi, hogy ide is raktak ki figyelő szolgálatot –, hogy vélhetően, akik illegális szemetet helyeznek el, azok az esti időszakban követik el ezeket a cselekményeket, tekintettel arra, hogy napközben szinte üres, mozgás abszolút nem tapasztalható. Olyan szemetet találnak, ami tipikus „munkás zacskó”. Kiflis zacskóban cigis doboz, energia italos doboz, szendvicshez alufólia, sörös doboz. Közel található a Hunyadi úton a munkásszálló, azt gondolja, hogy hamar ki lehet szúrni, ki hordja oda a szemetet, mert ez nem olyan, mint az Ernuszt Kelemennél, ahová bútorokat visznek. Itt inkább a kommunális szemét, ami probléma. Azt gondolja a „dobozolásról”, ha lehet így fogalmazni, hogy a korábbi bizottsági ülésen kapitány úrral abszolút egyetértettek abban a tekintetben, hogy nem jó, ha bohócot csinálnak magukból. Szakmailag abba kell belegondolni, mi van akkor, ha történik bármilyen szabálysértés, szabályszegés, bűncselekmény, és valamelyik állampolgár azt mondja, hogy ki van írva, hogy kamerával megfigyelt terület, szeretné kikérni a felvételt. Tehát ebbe kell belegondolni, hogy mivel csinálnak maguknak jót vagy rosszat. Azt gondolja, hogy hatékonynak bizonyult az, ha valahol mobil kamera került kihelyezésre, így a terület 24 órában figyelve van élőerővel és figyelő szolgálatokat helyeznek ezekre a pontokra. Ez teljesen hatékonyan tud működni. Ami a mai világban egy picit aggálya: teljesen mindegy, hogy ki van rakva egy 30-as tábla vagy egy VÉDA-kapu, aki el akarja követni a szabálysértést, az el is fogja követni. Hiába van kitáblázva, aki el akarja követni, az el is fogja. Ő ebben borúlátó. Ugyanígy visszacsatolhat a zöldterületre is, a közlekedésrendészeti osztályvezető úrral jól tudtak együtt dolgozni, amikor tudtak előre olyan rendezvényről, ahol megszállták a zöldterületet vagy megszállták volna, de ezt a rendőrség vagy a közterület-felügyelet munkatársai időben megakadályozták. Vannak olyan rendezvények, amiről nem tudtak, ott valóban volt ilyen probléma. Egyetért kapitány úrral, hogy tényleg nem feltétlenül a szombathelyiek követik el ezeket, hanem a keleti régiótól elkezdve itt sokan megfordulnak, szombathelyi lakcímmel rendelkező elkövető nagyon ritkán landol az asztalán aláírásra. Jönnek azok a válaszok, hogy „falun így szokták, ott a ház előtt szoktak megállni”. Azt gondolja, hogy fejben kell fejlődni az embereknek. Neki egy előadója van, aki az Ákr. szabályainak lefolytatása mellett foglalkozik zöldterületes ügyekkel, és a tavalyi évet 400-as ügyszámon sikerült lezárni az egy kolléga által. Aki ilyen eljárásban dolgozott, az tudja, hogy az idézésekkel és minden folyamattal ez hatalmas számnak minősül. Az előterjesztéssel kapcsolatban ennyi lenne a szakmai álláspontja. A figyelő szolgálatot folytatják tovább, ő abban szeretné még a segítséget kérni az állampolgároktól, amit már mondott tanácsnok úrnak is, hogy a szelektív szigettel szemben lakik egy hölgy, aki tudna segíteni nekik, bízik benne, hogy előbb-utóbb olyan információkkal tudna szolgálni, ami egy kiinduló alapot tudna szolgálni a kamera kihelyezés során is. Megvizsgálták annak a tényét, hogy milyen költséggel jár egy mobil kamera áthelyezése. Tavaly ez kérése volt, hogy olyan körzetben, ahol ilyen gócpont van, a jövőre nézve számoljanak ezzel mindig, hogy ahol a lakosság ezt a problémát jelzi, akkor azonnal tudjanak kamerát áthelyezni oda. Ezt a folyamatot elindították, és a tapasztalatok is azt mutatják, hogy ez hatékonyan tud majd működni.

*15 óra 48 perckor megérkezett az ülésterembe Ágh Ernő Péter képviselő.*

**Kelemen Krisztián képviselő, a Bizottság elnöke:** Köszöni a tájékoztatást, tisztelettel köszönti Ágh Ernő képviselő urat. Felteszi, hogy a napirendi ponthoz kapcsolódóan van-e esetleg kérdés?

**Egyed László tű alezredes, a Bizottság tagja:** Áthelyezésről vagy új kamera kihelyezéséről van szó?

**Ágoston Sándor, a Közterület-felügyelet irodavezetője:** Mobil kamera áthelyezésről.

**Kelemen Krisztián képviselő, a Bizottság elnöke:** Az előterjesztéshez tartozó határozati javaslat szerint erről a Közgyűlésnek is kell majd döntenie, várhatóan ez a héten meg is történik, és onnantól kezdve a kamera áthelyezés bármikor megtörténhet. Ez függ a CastrumSec-nek, a megbízott szervizelőknek az időbeosztásától is. A szerencsés az lenne, ha február végére át tudna kerülni ez a kamera, és március-április-májusi időszakban tudnák megfigyelni az új helyszínt. Nyilván függ attól is, hogy a jelenlegi konzol kialakítás az feltehető-e az ott található oszlopra vagy újat kell gyártatni, kell-e hozzá engedély külön. Ezért hozták előbbre, hogy időben történjenek a dolgok. Ha nincs több kérdés, hozzászólás, szavazásra teszi fel, aki elfogadja a kiküldött határozati javaslat mindkét pontját, kéri, hogy kézfeltartással jelezze.

A *Bűnmegelőzési, Közbiztonsági és Közrendvédelmi Bizottság 10 igen szavazattal, 0 nem szavazattal és 0 tartózkodással elfogadta a javaslatot, és az alábbi határozatot hozta:*

**6/2022. (I.24.) BKKB számú határozat**

* + - 1. A Bűnmegelőzési, Közbiztonsági és Közrendvédelmi Bizottság megtárgyalta a *„Javaslat mobilkamerával kapcsolatos döntés meghozatalára”* című előterjesztést, és javasolja a Közgyűlésnek, hogy a közterület-felügyeletről szóló 1999. évi LXIII. törvény 7. § (3) bekezdése alapján – a Közterület-felügyelet javaslatára – az alábbi közterületet jelölje ki képfelvevővel történő megfigyelésre:
* 8730 hrsz.

1. A Bizottság javasolja a Közgyűlésnek, kérje fel a jegyzőt, hogy a közterület-felügyeletről szóló 1999. évi LXIII. törvény 7. § (4)-(5) bekezdésében foglalt szükséges intézkedések megtételéről gondoskodjon.

**Felelős:** Kelemen Krisztián, a Bizottság elnöke

Dr. Károlyi Ákos, jegyző

(A végrehajtás előkészítéséért:

Dr. Holler Péter, a Hatósági Osztály vezetője

Ágoston Sándor, a Közterület-felügyelet irodavezetője

Desits Zoltán, az Informatikai Iroda vezetője)

**Határidő:** a Közgyűlés 2022. január 27-i ülése

**6./ Különfélék**

**Előadó:** Kelemen Krisztián, a Bizottság elnöke

**Kelemen Krisztián képviselő, a Bizottság elnöke:** Köszöni irodavezető úrnak és tanácsnok úrnak is a konstruktív hozzászólást, tájékoztatást. Továbblépne a 6. számú napirendi pontra, ez a „Különfélék”. Kérdezi, hogy a bizottsági tagok közül valakinek, vagy a tanácskozási joggal jelen lévő személyeknek, képviselő uraknak van-e esetleg valami kérdése, felvetése, hozzászólása. Kéri, hogy kézfeltartással jelezzék.

**Ágh Ernő Péter képviselő:** Egy gondolat megütötte a fülét, olvasta a költségvetés módosítást. Egy bizonyos tételnél alul maradtak, és kérdezi, hogy ehhez lehetne-e tenni vagy nem. Mégpedig közterület foglalásának ügyében 1.500.000,- Forinttal alul maradtak a tervezettől. Arra hívná fel a Közterület-felügyelet figyelmét – ahogy ezt korábban csinálták –, hogy engedély nélkül közterületen állvány, építési anyag ne legyen, megvan ennek a módja, be kell fizetni az önkormányzathoz, hiszen mindig sírnak, hogy milyen kevés a pénz. Helyben is olyan dolgokat kellene nézni, hogy a közterület-foglalási díjak rendben legyenek. Lehet, hogy rendben vannak, de ha nem, figyeljenek rá.

**Kelemen Krisztián képviselő, a Bizottság elnöke:** Viszontválaszra megadja a szót irodavezető úrnak és osztályvezető úrnak is.

**Ágoston Sándor, a Közterület-felügyelet irodavezetője:** Maga az ellenőrzési jogkör van a Közterület-felügyelethez alárendelve, kétféle módon szoktak ellenőrizni, ezt mutatja a gyakorlat: lakossági bejelentés vagy körzetes képviselő bejelentése, valamint személyes tapasztalás útján. Ha ők észreveszik, ők is ellenőrzik. A tegnapi napon a Vörösmarty utcában, a Szűrcsapó utcában és a Derkovits-lakótelepen volt ilyen ellenőrzésük, ahol kihelyezett konténer volt, és a Szabó Miklós utcában volt kihelyezett állvány ellenőrzése is. A Közterület-felügyelet munkájában ez abszolút napi feladat és a mindennapi munka része, bejelentés vagy saját észlelés alapján. Több eljárást is kezdeményeztek, ha valakinek az engedély kérelme sem volt benyújtva.

**Dr. Holler Péter, a Hatósági Osztály vezetője:** A hivatalon belül a Hatósági Osztálynál futnak össze a szálak, ugyanis egyrészről a Közterület-felügyelet ellenőrzi, hogy a közterület használatához engedéllyel rendelkeznek-e. Ebbe beletartozik a közútkezelő által adott engedély, adott esetben településképi hozzájárulás, amit a Főépítészi Iroda állít ki, illetve az önkormányzat által kötött közterület-használati hatósági szerződés. Amennyiben olyan tapasztalatok vannak az ellenőrzés során, a Közterület-felügyelet észlelése alapján, a Hatósági Osztályon megindul jegyzői hatáskörben a megfelelő közigazgatási eljárás. A közösségi együttélés alapvető szabályainak megsértése miatt indítják meg a közigazgatási eljárást, és annak a lefolytatását követően a megfelelő szankciót – amit a jogszabályok engednek –, kiszabják, és minden esetben azon túl, hogy szankcionálják, természetesen a jövőre nézve megkötik vele a közterület-használati szerződést, és onnantól kezdve a bevétel is be fog folyni. Amikor bármilyen módon ilyen a tudomásukra jut, a megfelelő intézkedéseket megteszik, szankcionálják jegyzői hatáskörben és megkötik a szerződést, ez pedig polgármesteri hatáskör.

**Ágh Ernő Péter képviselő:** A közterület-felügyelet tudja-e, hogy hol van engedély? Tehát kap-e értesítést arról, hogy mi a jogos. Mert nagyon nehéz ellenőrizni minden kupacot. Egy listát kap-e vagy nem?

**Dr. Holler Péter, a Hatósági Osztály vezetője:** Kap, igen.

**Ágoston Sándor, a Közterület-felügyelet irodavezetője:** Ez technikai rész, de az Informatikai Iroda által, amikor ő odakerült a Közterület-felügyelet vezetésére, ezt úgy tudták megoldani, hogy egy funkcionális e-mail címet hoztak létre a levelező rendszeren belül. Amikor az állampolgár bejelenti a jogos igényét a Polgármesteri Hivatalnak, hogy pl. ő szeretne egy állványt, négyzetméterre meghatározva, pontos címmel, hogy mit hova szeretne kihelyezni, a kérelem elbírálásra kerül, majd maga a határozat, illetőleg a szerződés felkerül erre a funkcionális e-mail címre és ezt naprakészen látják. Tehát ha képviselő úr részéről jön egy bejelentés, hogy egy bizonyos helyen van egy állvány, van-e engedély, akkor a felügyeleten dolgozó munkatársak, akik az irodában ténykednek, automatikusan meg tudják nézni ezen a funkcionális e-mail címen, hogy van-e beadva kérelem vagy már abba a szakaszba lépett, hogy ez engedélyezve van. Tehát ez teljesen nyomon követhető a hivatal és a felügyelet között.

**Kelemen Krisztián képviselő, a Bizottság elnöke:** Köszöni az észrevételeket, felteszi, van-e esetleg bárkinek még kérdése? Nem volt. Köszöni mindenki munkáját, szép napot kíván. Az ülést 15 óra 54 perckor bezárja.

*15 óra 54 perckor az ülés befejeződött, jegyzőkönyv lezárva 15 óra 54 perckor.*

**Kmf.**

**(: Kelemen Krisztián:) (: Bor Balázs :)**

**a Bizottság elnöke a Bizottság tagja**